אילי גורליצקי

**אִילִי גורליצקי** (נולד ב-14 ביולי 1935) הוא שחקן, זמר, מדבב, מנהל וסופר ישראלי, חבר בסגל השחקנים של התיאטרון הקאמרי. גורליצקי התפרסם במיוחד בתפקידו במחזמר "שלמה המלך ושלמי הסנדלר", לצידן של יונה עטרי ורחל אטאס. 

גורליצקי עוסק גם בפילוסופיה וכתב שני ספרי פילוסופיה המתמקדים בהוגים מן ההיסטוריה היהודית. ייסד וניהל את חברת "אשכולות" האחראית על חלוקת התמלוגים לאמני ישראל, וכן נמנה עם מייסדי האיגוד אמ"י. 

## ביוגרפיה
גורליצקי נולד בתל אביב עם לב בצד ימין  ,סיטוס אינברסוס. הוריו, שהיו קומוניסטים אדוקים, קראו לו אילי על שם מנהיגהּ הראשון של ברית המועצות, ולדימיר איליץ' לנין. הוא למד בתיכון עירוני א', ובגיל 17 התקבל לבית הספר הדרמטי של תיאטרון הקאמרי ובהמשך שיחק בהצגות רבות, בהן "הנפש הטובה מסצ'ואן" (1955) ו"הוא הלך בשדות" (1956).

בשנת 1956 התגייס ללהקת פיקוד המרכז והיה הסולן בשירה של נעמי שמר "חמסינים במשלט" וכן ב"הזקנקן". לאחר שהשתחרר מהצבא, חזר לתיאטרון הקאמרי ונחשב לאחד מהבולטים שבשחקניו הצעירים. גורליצקי שיחק במספר הצגות של התיאטרון בסוף שנות החמישים ותחילת שנות השישים, כמו "הלילה ה-12" של שייקספיר ו"כנרת כנרת" של נתן אלתרמן.

גורליצקי התפרסם במיוחד בזכות הופעתו הבלתי נשכחת בתפקיד הראשי במחזמר "שלמה המלך ושלמי הסנדלר" בו כיכב לצד יונה עטרי ולצד רחל אטאס.בשנת 1964 העלה הקאמרי את המחזמר "שלמה המלך ושלמי הסנדלר", בו שיחק גורליצקי בתפקיד הראשי. המחזמר זכה להצלחה גדולה והפך את שחקניו הראשיים לחביבי הקהל.

בעקבות הצלחת המחזמר, העלו עטרי וגורליצקי את המופע "שוק המציאות" ב-1965 שהיה מבוסס על שירים של נתן אלתרמן שהולחנו בידי סשה ארגוב, משה וילנסקי ודובי זלצר. המופע הוליד ביצועים מצליחים לשיריו של אלתרמן, כגון: "קונצרטינה וגיטרה", "לימון וצלחת" ו"בכל זאת יש בה משהו". ב-1968 העלה עם יוסי בנאי את תוכנית הבידור "חכמים בלילה".

גורליצקי השתתף במחזות זמר ומופעי בידור רבים, בהם "ברנשים וחתיכות" (1981) לצד ירדנה ארזי, ששי קשת, שולה חן, חנה לסלאו, ועירית ענבי.

גורליצקי שיחק במספר סרטי קולנוע, בהם:
*חבורה שכזאת (1962)
* שלושה ימים וילד (1967)
*סיירים (1967)
*טוביה ושבע בנותיו (1968) 

בשנות השמונים הנחה בטלוויזיה את סדרת התוכניות "מדע פופולרי".

גורליצקי דיבב את דמותו של קא הנחש בסרט "ספר הג'ונגל" וכן בסרט ההמשך.

גורליצקי הוא חובב פילוסופיה ועוסק הרבה באלוהות וקבלה (אף כי הדגיש שהעיסוק שלו בקבלה הוא אקדמי בלבד). נמשך גם מאוד לכתביו של ברוך שפינוזה. בשנת 2002 כתב את הספר "הסוד הכמוס" (הוצאת ידיעות אחרונות), שעוסק במפגש של שני פילוסופים דגולים מהמאה ה-12: הרמב"ם היהודי ואבן רושד המוסלמי. הם משוחחים ביניהם על האדם, החברה, על עניינים אלוהיים, על היהדות, האסלאם ועוד.

בצעירותו הרבה לעסוק במסחר בשוק ההון, ואהב לעסוק כתחביב בגלישת גלים.

בשנת 2006 יצא ספרו השני של גורליצקי - "טהירו" (הוצאת ידיעות אחרונות), שעוסק במהלכיו של שבתי צבי והתנועה המשיחית שהקים במאה ה-17.

בשנת 2009, השתתף גורליצקי בשני מופעים בשם "שגעון המוזיקה", מופעי שחזור של המחזמר "שלמה המלך ושלמי הסנדלר", לצידה של יונה עטרי ודפנה ארמוני ובהשתתפות התזמורת הסימפונית חיפה והמקהלה הקאמרית של טבעון.

בשנת 2019 הוענק לו האות "יקיר העיר תל אביב-יפו". בשנת 2020 ביצע לצד רוני ידידיה את השיר "הסתכל בקנקן", למילותיו של נתן אלתרמן.

בשנת 2014 לקח חלק במופע לרגל חגיגות ה-70 לתיאטרון הקאמרי ובשנת 2024 השתתף במופע "80 לקאמרי".

כאשר הוקם ארגון אמ"י בתחילת שנות השמונים, מונה גורליצקי למנהלו הראשון. בשנת 1983 הקים את "אשכולות", החברה לזכויות המבצעים של אמני ישראל, האחראית על חלוקת תמלוגים לאמנים מבצעים, ושימש מנכ"ל החברה במשך 37 שנים. כיום משמש גורליצקי נשיא כבוד של החברה.

## חייו האישיים
בשנים 1958-1962, היה גורליצקי נשוי לשחקנית גילה אלמגור, אותה הכיר בתיאטרון הקאמרי.

בהמשך נישא גורליצקי לציירת דוריס ראו, ממנה יש לו שני בנים.

אשתו השלישית הייתה הרקדנית רותי לרמן, ממנה יש לו בן, המוזיקאי אדם גורליצקי, ובת. מזה שלושה עשורים, גורליצקי בזוגיות עם ענת גלובוס, עורכת בחברת החדשות בערוץ קשת 12.
בני הזוג מתגוררים בתל אביב.

## קישורים חיצוניים

* אילי גורליצקי ויונה עטרי ב"ציפורי לילה מתגעגעות", גלי צה"ל, 18 בספטמבר 2011
* 
* אלי אשד, על "סודות האלוהות על פי אילי גורליצקי", סקירה על הספר "טהירו"
* 
* 
* 
* 

## הערות שוליים

קטגוריה:אנשי היישוב ילידי הארץ
קטגוריה:שחקני תיאטרון ישראלים
קטגוריה:זמרים השרים בעברית
קטגוריה:זמרים ישראלים
קטגוריה:מדבבים ישראלים
קטגוריה:ראשי אמ"י
קטגוריה:בוגרי תיכון עירוני א' (תל אביב)
קטגוריה:חברי להקת פיקוד המרכז
קטגוריה:זוכי פרס כינור דוד
קטגוריה:יקירי תל אביב-יפו לשנת 2019
קטגוריה:ישראלים שנולדו ב-1935